Koko työuransa pankissa töissä ollut nainen selvisi teostaan ehdollisella vankeudella.

Pirkanmaan käräjäoikeus on tuominnut 67-vuotiaan tamperelaisnaisen vuoden ja kahdeksan kuukauden ehdolliseen vankeusrangaistukseen törkeästä kavalluksesta. Nainen syyllistyi rikokseen vuosien 2008–2018 aikana Nordeassa ja sen edeltäjäpankeissa työskennellessään.

Kaikki alkoi tammikuussa 2008, kun tuolloin 54-vuotiaan naisen lapset olivat taloudellisissa vaikeuksissa. Pankissa luottoasemassa ollut nainen halusi auttaa kahta poikaansa, joilla oli tuohon aikaan ikää noin 20 vuotta.

Pankkitoimihenkilönä, kassanhoitajana ja rahahuollon yhdyshenkilönä urallaan toiminut nainen tiesi keinot, joilla anastaa työnantajansa varoja kenenkään huomaamatta. Suurimman osan kavalletuista rahoista – noin 583 000 euroa – nainen nappasi käteisenä hallussaan olleesta pankin kassalippaasta.

Nainen teki kassasta anastamillaan rahoilla käteistalletuksia omille tai läheistensä pankkitileille. Nainen käytti rikoksissa hyväkseen myös työkavereitaan, jotka tallensivat naisen pyynnöstä rahaa hänen läheistensä tileille. Yksittäiset summat olivat niin pieniä, etteivät ne herättäneet isompaa ihmetystä.

Lisäksi nainen kirjasi käyttämäänsä kassaan käteispanoja olemattomista varoista. Tämän jälkeen hän maksoi kassasta omia ja läheistensä laskuja, veroja, ulosottomaksuja ja lainojen lyhennyksiä yhteensä noin 222 000 eurolla.

Aluksi naisen tarkoitus oli vipata vain pienempiä summia ja maksaa ne pian takaisin.

Suunnitelma ei pitänyt. Rahalle oli koko ajan tarvetta, eikä nainen voinut vastustaa kiusausta. Anastaminen jatkoi tasaisena, mutta yhteissummien kasvaessa kierre muuttui hiljalleen epätoivoiseksi.

Pankin kokeneena luottohenkilönä nainen osasi kuitenkin jatkaa toimintaansa lähes 11 vuoden ajan. Nainen peitti suunnitelmallisesti jälkensä pankin sisäisissä kassajärjestelmissä väärillä kirjauksilla ja kohdentamisilla.

– (Nainen) on käyttänyt rikosta tehdessään hyväkseen saavuttamaansa luottamusta ja arvostusta yhtiön pitkäaikaisena työntekijänä, erikoissyyttäjä kuvasi asetelmaa syytteessään.

Naisen kohtaloksi tuli lopulta Nordean kotipaikan vaihtuminen Ruotsista Suomeen. Pankin sisäisten tarkastusten rytmi muuttui ja tarkistuksista tuli myös entistä tarkempia.

Käry kävi loppuvuodesta 2018. Naiselle rikoksen paljastuminen oli lopulta helpotus, sillä hän ymmärsi totuuden paljastuvan ennemmin tai myöhemmin.

Nainen myönsi tekonsa ja auttoi pankkia asian selvittämisessä. Oikeudessa nainen kertoi myös, ettei hänellä ollut Nordeasta mitään negatiivista sanottavaa työnantajana vaan päinvastoin.

Eläkeiän jo saavuttanut nainen olisi halunnut jatkaa töissä, mutta Nordea antoi hänelle potkut saman tien.

Syyttäjän mukaan rikosten taustalla oli naisen murhe jälkikasvunsa toimeentulosta. Ongelmia oli etenkin vanhemmalla pojalla, jonka ulosottovelkoja nainen maksoi yli 117 000 euroa. Nainen siirsi myös yli 72 000 euroa nimissään olleelle, mutta pojan käyttämälle Veikkauksen pelitilille.

Vanhempaa poikaansa ja hänen perhettään nainen tuki Nordean rahoilla kaikkiaan lähes 530 000 euron verran. Nuorempi poika ja hänen perheensä sai rahaa lähes 148 000 euroa, josta hieman yli 21 000 euroa meni pojan ulosottomaksuihin.

Anastetuista rahoista liki 46 000 euroa meni naisen läheisten tai hänen omien pikavippiensä maksamiseen.

Naisen pojat olivat tietoisia siitä, että heidän saamansa rahavarat olivat rikoksella hankittuja. Poikien puolisot olivat puolestaan toimineet törkeän huolimattomasti jättäessään selvittämättä varojen alkuperän ja salliessaan naisen rahoittaessa heidän elämäänsä.

Rangaistusta mitatessaan oikeus korosti naisen ”muutoin rikkeetöntä elämää” sekä asian julkitulon ja rangaistusten vaikutuksia jokaisen vastaajan elämään.

Lähtökohtaisesti tekojen seuraamus olisi oikeuden mukaan ollut noin kahden ja puolen vuoden mittainen ehdoton vankeustuomio. Lieventävistä syistä rangaistus putosi alle kahteen vuoteen ja ehdolliseksi.

Poikien katsottiin syyllistyneen törkeään rahanpesuun. Enemmän kavalluksesta hyötynyt poika tuomittiin vuoden ja viiden kuukauden ehdolliseen. Nuorempi poika selvisi 11 kuukauden ehdollisella.

Puolisoiden syyksi luettiin tuottamuksellinen rahanpesurikos. Molemmat tuomittiin 40 päiväsakkoon.

Nordea ja nainen sopivat erillisellä päätöksellä vahingonkorvauksista. Naisen omaisuuteen eli pääasiassa omakotitaloon ja eläketuloon aiemmin kohdistunut takavarikko määrättiin pidettäväksi voimassa, kunnes vahinko on korvattu.